A Bizottság határozata

(1994. június 29.)

az élelmiszerekre vonatkozó kérdések tudományos vizsgálatában való együttműködés adminisztratív irányításáról

(94/458/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az élelmiszerre vonatkozó kérdések tudományos vizsgálatában a Bizottságnak nyújtott támogatásról és a tagállamok együttműködéséről szóló, 1993. február 25-i 93/5/EGK tanácsi irányelvre [1] és különösen annak 3. cikkére,

mivel a 93/5/EGK irányelv 3. cikke (2) bekezdésének első francia bekezdése előírja az együttműködés adminisztratív irányítására vonatkozó szabályok megállapítását;

mivel ezek a szabályok különféle célokat szolgálnak;

mivel az együttműködés különféle szintjeire vonatkozó eljárásokra részletesebb szabályokat kell megállapítani;

mivel a tagállamok által kijelölt testületek és hatóságok közötti együttműködés részletes szabályait is meg kell állapítani;

mivel szükség van az élelmiszerügyi tudományos bizottság ajánlásai nagyobb átláthatóságának biztosítására;

mivel az e határozatban előírt intézkedések összhangban vannak az Élelmiszerügyi Állandó Bizottság véleményével,

ELFOGADTA EZT A HATÁROZATOT:

1. cikk

Ez a határozat a 93/5/EGK irányelvvel összhangban szabályozza a tagállamok és a Bizottság között az élelmiszerre vonatkozó kérdések tudományos vizsgálatához szükséges együttműködés adminisztratív irányítását.

2. cikk

(1) A 93/5/EGK irányelv 2. cikkének első bekezdésével összhangban a tagállamok által kijelölt hatóságokkal vagy testületekkel együttműködésben a Bizottság legalább félévente határozattervezetet készít a 93/5/EGK irányelv 3. cikke (2) bekezdésének második francia bekezdése értelmében a feladatok jegyzékének, valamint az azokhoz kapcsolódó prioritásoknak a megállapításáról és frissítéséről.

(2) A tervezet különbséget tesz a 93/5/EGK irányelv 1. cikke (2) bekezdésének a) pontja, valamint annak 1. cikke (2) bekezdésének b) pontja alá tartozó feladatok között.

3. cikk

(1) Egy hatóságnak vagy testületnek a 93/5/EGK irányelv 2. cikke alapján történő kijelölésekor minden tagállam benyújtja a Bizottságnak és a többi tagállamnak egy hatóság vagy testület nevét, valamint a kapcsolattartó nevét és címét.

(2) A tagállam haladéktalanul értesíti a Bizottságot az (1) bekezdésben említett adatok bármilyen változásáról.

4. cikk

Ha a kijelölt nemzeti hatóság vagy testület felajánlja, hogy részt vesz egy meghatározott feladat elvégzésében, akkor meg kell adnia azon intézmények jegyzékét, amelyek alkalmasak az együttműködésben történő részvételre, valamint az alábbi adatokat:

- az intézmény neve és címe, valamint a feladat végrehajtásáért felelős személy neve,

- az intézmény erőforrásaira és szakértelmére vonatkozó információk a szakterületre vonatkozóan.

5. cikk

(1) A Bizottság gondoskodik arról, hogy az élelmiszerügyi tudományos bizottság által nyújtott vélemények, valamint azok indoklásának összefoglalói a lehető leggyorsabban elérhetővé váljanak az érdekelt felek számára, beleértve a kijelölt hatóságokat és testületeket.

(2) A Bizottság gondoskodik a tudományos együttműködés keretében kicserélendő azon információk vagy dokumentumok egyértelmű megjelöléséről, amelyek egy természetes vagy jogi személy, egy részt vevő intézmény, a kijelölt hatóság vagy testület, illetve a Bizottság jelzése alapján bizalmasan kezelendők.

Az ilyen információkhoz és dokumentumokhoz hozzájutó személyeknek tiszteletben kell tartaniuk azok bizalmas jellegét.

A kijelölt hatóság vagy testület kérésére a Bizottság felülvizsgálja az információk és dokumentumok bizalmas jellegét az azokat benyújtó felekkel folytatott konzultációt követően.

6. cikk

A 93/5/EGK irányelv 3. cikke (2) bekezdésének második francia bekezdése alapján a feladatok jegyzéke és az azokhoz kapcsolódó prioritások frissítéséről szóló döntés különösen az alábbi szempontokra vonatkozó pontos részleteket tartalmazza:

- az elvégzendő munka tárgya,

- a munka jellege és terjedelme,

- a munka teljesítésének határideje.

7. cikk

(1) A 93/5/EGK irányelv 2. cikkének (1) bekezdésével összhangban a tagállamok által kijelölt hatóságokkal vagy testületekkel együttműködésben a Bizottság legalább félévente határozattervezetet készít a feladatoknak a kijelölt hatóságok és testületek közötti elosztásáról.

A határozat elfogadását követően minden kijelölt hatóság vagy testület tájékoztatja a Bizottságot a meghatározott feladatokat végrehajtó intézmény vagy intézmények nevéről, továbbá valamennyi változásról haladéktalanul értesíti a Bizottságot.

(2) A kijelölt hatóságok vagy testületek által megállapított valamennyi feltételre is figyelemmel megfelelő intézkedéseket kell hozni a Bizottság és az intézmények közötti, technikai ügyekben történő közvetlen kapcsolattartás érdekében.

(3) Ha két vagy több tagállam kijelölt hatóságai vagy testületei egy közös feladatot kapnak, az általuk megállapított feltételekre figyelemmel megfelelő intézkedéseket kell hozni az e feladatok végrehajtására felkért intézmények közötti, technikai ügyekben történő közvetlen kapcsolattartás érdekében.

8. cikk

(1) Valamennyi kijelölt hatóság vagy testület legalább félévente jelentést nyújt be a Bizottságnak a rábízott feladatok végrehajtásának állásáról. A jelentést a Bizottság megküldi a többi kijelölt hatóságnak, illetve testületnek.

(2) A feladatokat a Bizottság a kijelölt hatóságokkal vagy testülettel egyeztetve rendszeres időközönként felülvizsgálja. Amenynyiben szükséges, felülvizsgálják a feladatokat, vagy azokat más kijelölt hatóságnak vagy testületnek adják át.

9. cikk

(1) A Bizottság szorosan együttműködik a kijelölt hatóságokkal vagy testületekkel a 93/5/EGK irányelv végrehajtásának valamennyi vonatkozásában.

(2) A Bizottság a 93/5/EGK irányelv hatálya alá tartozó ügyekben elősegíti az élelmiszerügyi tudományos bizottság és a kijelölt hatóságok vagy testületek közötti kapcsolattartást és az információcserét.

(3) A Bizottság bármely más, szükségesnek vélt, további egyeztetést lefolytathat, és erről megfelelően tájékoztatja a kijelölt hatóságokat vagy testületeket.

10. cikk

Ennek a határozatnak a tagállamok a címzettjei.

Kelt Brüsszelben, 1994. június 29-én.

a Bizottság részéről

Martin Bangemann

a Bizottság tagja

[1] HL L 52., 1993.3.4., 18. o.

--------------------------------------------------